VEGA og Strøm Festival præsenterer   
**Skælvende mørk electro-melankoli med Sohn i VEGA**

*Mørke og melankoli kommer til at skælve mellem væggene, når engelske Sohns opklippede r&b-vokal fylder Store VEGA* torsdag den 14. august*. Med sig har briten sit roste debutalbum* Tremors*.*

**Kølig melankoli**

Hvis du endnu ikke har stiftet bekendtskab med den populære sanger og producer [Sohn](https://www.facebook.com/SOHN?fref=ts), giver coveret på hans debutalbum et godt indtryk af musikken. Midt i et øde og sneklædt landsskab bevæger en mand sig ad en jordvej mod en stor søjle af damp. Og som på billedet er melankolien allestedsnærværende i Sohns kompositioner, hvor de kolde synthflader indtager en markant plads i lydbilledet.Det samlede billede tøer en smule ved små varmepust fra en soulet bund samt britens inderlige, men opklippede r&b-vokal. Sohns blanding af electronica, soul og r&b har fået flere musikmedier til at sammenligne ham med landsmanden James Blake og Banks, som Sohn også har produceret for. Lana Del Rey og Rhye har også nydt godt af Sohns intense remixes.

**Gode og dårlige efterskælv**

Debuten *Tremors* udkom i april måned som en længeventet opfølger til bl.a. ”[Bloodflows](http://www.youtube.com/watch?v=C6zv_5zGEso)” og ”[Lessons](http://www.youtube.com/watch?v=e17iXDf0NGE)”, der siden 2012 har været tilgængelige på Sohns [Soundcloud](https://soundcloud.com/sohnmusic). Albummets titel hentyder til den påvirkning, efterskælv fra fortidens traumer og successer fortsat har i en persons liv. Gennem albummets 11 numre fornemmer man en inspiration fra nattens mørke og dens hæmninger. *Tremors* er også udelukkende indspillet om natten i Wien, hvor Sohn bor. Både byens rullende bjerglandskaber og pumpende natteliv har fungeret som inspiration for musikeren.

Listen over de magasiner og medier der mener, at Sohn kommer til at præge 2014 er alen lang og inkluderer bl.a. Hypemachine, iTunes, Spotify, Billboard og danske Soundvenue. I samme magasin fortalte Sohn desuden, at hans koncert på Roskilde Festival i 2013 var hans bedste indtil da. Koncerten fik også fine ord med på vejen af diverse anmeldere, og det samme gjorde hans optræden under dette års Frost Festival, så der er god grund til at lade sig omslutte af britens mørke melankoli i Store VEGA den 14. august.

**Fakta om koncerten**:

Sohn (UK)

Torsdag den 14. august. kl. 21

Store VEGA, Enghavevej 40, 1674 København V

Billetpris: 180 kr. + gebyr   
Billetsalget starter senere i dag vi VEGAs hjemmeside og billetnet